Negiranje genocida nad Bošnjacima od strane predstavnika "Simon Wiesenthal Centra": Da li to znači da žrtve genocida koje nisu jevrejske nisu vrijedne spomena?

**DA LI ĆE JEVREJI OSUDITI PODLO PONAŠANJE EFRAIMA ZUROFFA**  
Autor: Azra Durić

Zašto Zuroff nije posjetio logore smrti i masove grobnice Bošnjaka i Albanaca, najnovijih žrtava genocida u Bosni i Srbiji?  
Ovo je moj odgovor na članak nedavno objavljen u srbijanskim medijima u vezi negiranja genocida od strane Efraima Zuroffa.

Ovim prilogom se pridružujem aktivistima koji su potpisali protestno pismo nedavno poslato u ime Bošnjaka SAD-a i Kanade.

Nakon što sam pročitala članak o Zuroffu sa žaljenjem sam morala konstatovati da je Simon Wiesenthal Center (SWC) danas u velikim problemima. Nažalost, njihov predstavnik pretvara ovaj centar u najveću licemjernu organizaciju na svijetu.

Otkad su to najveće žrtve fašizma u Europi od prije 70 godina postale najjači zaštitnici drugih počinilaca genocida, u istoj toj Europi samo od prije 20 godina? Otkad je to najveći saveznik žrtava genocida u svijetu postao njihov najveći neprijatelj?

Njihov se predstavnik ovdje otvoreno priklonio počiniteljima genocida i njegovim negatorima Srbima i Srbiji. On nije spomenuo ni riječ o genocidu kojeg su Srbi počinili nad Bošnjacima prije samo 20 godina tokom njihove posljednje agresije na Bosnu, dok u isto vrijeme kritikuje Hrvatsku samo zbog jednog retoričkog slučaja. Jedan retorički primjer u Hrvatskoj, koji je usput rečeno dosljedno kažnjen, u odnosu na desetine hiljada masovno ubijenih civila u Bosni i hiljade žrtava na Kosovu?

Dobro je poznata činjenica, te dokazana na Međunarodnim sudovima pravde, da je genocid u Bosni i Hercegovini bio planiran i organiziran u Srbiji, tj. u Beogradu, upravo u mjestu gdje je Zuroff održao svoj govor.

Međutim, ovaj "zaštitnik žrtava genocida" poriče da se genocid desio u Bosni od ruku Srba. Osim toga on je spomenuo da je "Srbija dobila relativno dobru ocjenu u godišnjem izvještaju organizacije SWC". Kako je to moguće? Na osnovu čega? Na osnovu količine lažnih informacija koje su dobili iz Srbije?  
Kažu u članku da je Zuroff posjetio bivši logor smrti u Srbiji (iz Drugog svjetskog rata): "Zuroff posjetio bivši logor smrti Staro Sajmište u Beogradu i odao počast žrtvama genocida". Kakvo licemjerje! Nadam se da je posjetio logore smrti gdje je srpska vlast u to vrijeme pobila Jevreje, s obzirom da su oni bili regionalno najveći počinitelji genocida nad Jevrejima tokom Drugog svjetskog rata. A kad Zuroff već posjećuje logore, zašto nije posjetio logore smrti i masovne grobnice najnovijih žrtava genocida u Srbiji i Bosni, Bošnjaka i Albanaca?

Da li je Simon Wiesenthal Centar toliko slijep da ne vidi pravo lice Srbije? Da li ovaj centar postaje zaštitnik savremenih počinitelja genocida nad drugim narodima? Ima li danas licemjernijeg ponašanja od ovog?

Vrlo je tužno vidjeti ovaj dvostruki standard, i to predstavljen u svom najgorem obliku. Izgleda da je bilo koja retorika od drugih, koju Zuroff lično doživljava kao neofašističku jer je protiv Jevreja, daleko gora od stvarnog počinjenog genocida koji se dogodio nedavno protiv nekih drugih naroda.

Je li to znači da žrtve genocida koje nisu jevrejske nisu vrijedne spomena? Je li to ono što ovaj centar predstavlja?

Hoće li drugi Jevreji prihvatiti ovo podlo ponašanje predstavnika njihove organizacije, koja predstavlja njihove najdraže i najvažnije osnovne ljudske vrijednosti? Nadam se da nije tako.

Međutim, ako oni i dalje nastave podržavati ovog čovjeka, mi druge nacije, ako ništa drugo, barem ćemo znati koje su njihove stvarne ljudske vrijednosti danas.